Временно споразумение

за икономическо партньорство между Европейската общност и нейните държави-членки, от една страна, и страната по споразумението Централна Африка, от друга страна

СЪДЪРЖАНИЕ

ПРЕАМБЮЛ

ДЯЛ I ЦЕЛИ

ДЯЛ II ПАРТНЬОРСТВО ЗА РАЗВИТИЕ

ДЯЛ III ТЪРГОВСКИ РЕЖИМ НА ПРОДУКТИТЕ

ГЛАВА 1 Мита и нетарифни мерки

ГЛАВА 2 Инструменти за търговска защита

ГЛАВА 3 Митнически режим и улесняване на търговията

ГЛАВА 4 Технически пречки пред търговията и санитарни и фитосанитарни мерки

ГЛАВА 5 Стопанисване на горите и търговски обмен на дървесина и горски продукти

ДЯЛ IV УСТАНОВЯВАНЕ, ТЪРГОВИЯ С УСЛУГИ И ЕЛЕКТРОННА ТЪРГОВИЯ

ДЯЛ V ПРАВИЛА, СВЪРЗАНИ С ТЪРГОВИЯТА

ГЛАВА 1 Текущи плащания и движение на капитали

ГЛАВА 2 Конкуренция

ГЛАВА 3 Интелектуална собственост

ГЛАВА 4 Обществени поръчки

ГЛАВА 5 Устойчиво развитие

ГЛАВА 6 Защита на личните данни

ДЯЛ VI ПРЕДОТВРАТЯВАНЕ И УРЕЖДАНЕ НА СПОРОВЕ

ГЛАВА 1 Цел и приложно поле

ГЛАВА 2 Консултации и медиация

ГЛАВА 3 Процедури по уреждане на спорове

ГЛАВА 4 Общи разпоредби

ДЯЛ VII ОБЩИ ИЗКЛЮЧЕНИЯ

ДЯЛ VIII ОБЩИ И ЗАКЛЮЧИТЕЛНИ РАЗПОРЕДБИ

"ЦЕНТРАЛНА АФРИКА", КОЯТО ЗА ЦЕЛИТЕ НА НАСТОЯЩОТО СПОРАЗУМЕНИЕ СЕ СЪСТОИ ОТ:

РЕПУБЛИКА КАМЕРУН,

от една страна,

КРАЛСТВО БЕЛГИЯ,

РЕПУБЛИКА БЪЛГАРИЯ,

ЧЕШКАТА РЕПУБЛИКА,

КРАЛСТВО ДАНИЯ,

ФЕДЕРАЛНА РЕПУБЛИКА ГЕРМАНИЯ,

РЕПУБЛИКА ЕСТОНИЯ,

ИРЛАНДИЯ

РЕПУБЛИКА ГЪРЦИЯ,

КРАЛСТВО ИСПАНИЯ,

ФРЕНСКАТА РЕПУБЛИКА,

ИТАЛИАНСКАТА РЕПУБЛИКА,

РЕПУБЛИКА КИПЪР,

РЕПУБЛИКА ЛАТВИЯ,

РЕПУБЛИКА ЛИТВА,

ВЕЛИКОТО ХЕРЦОГСТВО ЛЮКСЕМБУРГ,

РЕПУБЛИКА УНГАРИЯ,

МАЛТА,

КРАЛСТВО НИДЕРЛАНДИЯ,

РЕПУБЛИКА АВСТРИЯ,

РЕПУБЛИКА ПОЛША,

ПОРТУГАЛСКАТА РЕПУБЛИКА,

РУМЪНИЯ,

РЕПУБЛИКА СЛОВЕНИЯ,

СЛОВАШКАТА РЕПУБЛИКА,

РЕПУБЛИКА ФИНЛАНДИЯ,

КРАЛСТВО ШВЕЦИЯ,

ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,

и

ЕВРОПЕЙСКАТА ОБЩНОСТ,

от друга страна,

ПРЕАМБЮЛ

КАТО ВЗЕХА ПРЕДВИД Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. и ревизирано в Люксембург на 25 юни 2005 г., наричано по-долу "Споразумението от Котону";

УБЕДЕНИ, че Споразумението за икономическо партньорство (СИП) ще създаде нов, по-благоприятен климат за техните отношения в областта на икономическото управление, търговията и инвестициите и ще разкрие нови перспективи за растеж и развитие;

КАТО ИМАТ ПРЕДВИД, че либерализацията на търговията, на установяването и на търговията с услуги между страните трябва да се основава на регионалната интеграция на държавите от Централна Африка, да има за цел насърчаването на тяхното плавно и постепенно интегриране в световната икономика, като се отчитат техният политически избор и приоритети за развитие, както и да се изпълнят условията, наложени със споразуменията на Световната търговска организация (СТО);

КАТО ИМАТ ПРЕДВИД, че страните няма да насърчават преките чуждестранни инвестиции, като премат по-малко строги разпоредби в своето вътрешно законодателство и нормативни актове в областта на околната среда, труда, здравословните условия на труд или сигурността, или като въвеждат по-гъвкави разпоредби в своето вътрешно трудово законодателство и нормативните актове по прилагането му или в нормативните актове, чиято цел е защитата и насърчаването на културното многообразие. В тази връзка страните отново потвърждават своя ангажимент да спазват това вътрешно законодателство или нормативни актове или да предлагат това да бъде направено с цел насърчаване на установяването, придобиването, разширяването или запазването на дадена инвестиция или даден инвеститор на своята територия,

СЕ СПОРАЗУМЯХА ЗА СЛЕДНОТО:

ДЯЛ I

ЦЕЛИ

Член 1

Временно споразумение

Настоящото споразумение установява първоначална рамка за споразумение за икономическо партньорство (СИП).

Под "първоначална рамка" страните разбират временно споразумение, което включва, от една страна, част с реални и подлежащи на изпълнение ангажименти в съответствие с разпоредбите на настоящото споразумение и, от друга страна, преговорна част, позволяваща включването на допълнителни елементи с цел достигане до цялостно СИП, съответстващо на Споразумението от Котону.

Член 2

Общи цели и приложно поле

Общите цели на настоящото споразумение са:

а) да допринесе за намаляването и последващото премахване на бедността посредством установяването на търговско партньорство, съобразено с целта за устойчиво развитие, с Целите на хилядолетието за развитие и Споразумението от Котону;

б) да създаде благоприятни условия за по-конкурентоспособна и с по-голямо отраслово многообразие регионална икономика в Централна Африка, както и за по-траен растеж;

в) да насърчи регионалната интеграция, икономическото сътрудничество и доброто управление в региона на Централна Африка;

г) да насърчи постепенната интеграция на страната по споразумението Централна Африка в световната икономика, в съответствие с взетите от нея политически решения и приоритетите ѝ за развитие;

д) да подобри капацитета на страната по споразумението Централна Африка в областта на търговската политика и свързаните с търговията въпроси;

е) да създаде и приложи ефикасна, предвидима и прозрачна регионална нормативна рамка за търговията и инвестициите в региона на Централна Африка, като по този начин способства за подобряване на условията за нарастване на инвестициите и инициативите от страна на частния сектор, и за повишаване на капацитета за предлагане на продукти и услуги, конкурентоспособността и икономическия растеж на региона;

ж) да укрепи съществуващите връзки между страните на основата на солидарността и взаимния интерес. За тази цел, в съответствие със задълженията в рамките на Световната търговска организация (СТО), споразумението ще подобри търговските и икономическите връзки, ще окаже подкрепа на нова търговска динамика между страните посредством постепенната и асиметрична либерализация на обмена между тях и ще засили, разшири и задълбочи сътрудничеството във всички сектори, свързани с търговията;

з) да насърчи развитието на частния сектор и повишаването на заетостта.

Член 3

Специфични цели

В съответствие с членове 34 и 35 от Споразумението от Котону специфичните цели на настоящото споразумение са:

а) да изгради основата за преговорите за СИП, което да допринесе за намаляване на бедността, да насърчи регионалната интеграция, икономическото сътрудничество и доброто управление в Централна Африка и да подобри производствения капацитет, капацитета по отношение на износа и снабдяването на Централна Африка, а също така и капацитета ѝ да привлича чуждестранни инвестиции, както и този в областта на търговската политика и свързаните с търговията въпроси;

б) да се насърчи плавната и постепенна интеграция на Централна Африка в световната икономика в съответствие с нейните политически решения и приоритети за развитие;

в) да укрепи съществуващите връзки между страните на основата на солидарността и взаимния интерес;

г) да създаде споразумение, съвместимо с правилата на Световната търговска организация;

д) да изгради основата за договаряне и прилагане на ефикасна, предвидима и прозрачна регионална нормативна рамка за търговията, инвестициите, конкуренцията, интелектуалната собственост, обществените поръчки и устойчивото развитие в региона на Централна Африка, като по този начин способства за подобряване на условията за нарастване на инвестициите и инициативата от страна на частния сектор, и за повишаване на капацитета за предлагане на стоки и услуги, конкурентоспособността и икономическия растеж на региона;

е) да установи пътна карта за преговори в посочените в буква д) области, в които не бе възможно приключване на преговорите през 2007 г.

ДЯЛ II

ПАРТНЬОРСТВО ЗА РАЗВИТИЕ

Член 4

Рамка за укрепване на капацитета на Централна Африка

Страните потвърждават волята си да съдействат за укрепване на капацитета и модернизирането на икономиките на Централна Африка посредством различните инструменти, с които разполагат, и по-конкретно чрез изграждането на национална и регионална икономическа и институционална рамка, благоприятстваща растежа на конкурентоспособна икономическа дейност в Централна Африка, посредством инструментите за търговска политика и инструментите за сътрудничество за развитие, определени в член 7.

Член 5

Приоритетни области на укрепването на капацитета и модернизацията

1. Страната по споразумението Централна Африка в партньорство със страната по споразумението ЕО и посредством инструментите за сътрудничество, определени в член 7, ще насърчава увеличаването на количеството и качеството на стоките и услугите, произвеждани/предоставяни и изнасяни от страната по споразумението Централна Африка, и по-конкретно в следните области:

а) развитие на основните инфраструктури от регионално значение:

- транспорт

- енергетика;

- далекосъобщения;

б) селско стопанство и сигурност на прехраната:

- селскостопанско производство;

- аграрна промишленост;

- рибарство;

- животновъдство;

- аквакултури и рибни ресурси;

в) промишленост, отраслово многообразие и конкурентоспособност на икономиките:

- модернизиране на предприятията;

- промишленост;

- стандарти и сертифициране (санитарни и фитосанитарни мерки, качество, зоотехнически стандарти и пр.);

г) задълбочаване на регионалната интеграция:

- развитие на регионалния общ пазар;

- данъчна и митническа политика;

д) подобряване на стопанския климат:

- хармонизиране на националните търговски политики.

2. При осъществяването на това партньорство страните се ръководят от съвместния документ с насоки за тази цел, съдържащ се в приложение I.

3. При прилагането на настоящото споразумение страните потвърждават готовността си да насърчават модернизирането на производствените сектори на Централна Африка, обхванати от настоящото споразумение, посредством инструментите за сътрудничество, определени в член 7.

Член 6

Стопанска среда

Страните считат, че стопанската среда е фактор от съществено значение за икономическото развитие и че разпоредбите на настоящото споразумение съответно целят да допринесат за постигането на тази обща цел. Държавите от Централна Африка, подписали настоящото споразумение, които са подписали и Договора на Организацията за хармонизирането на търговското право в Африка (OHADA), се ангажират да прилагат и изпълняват разпоредбите на посочения договор по недискриминационен и ефективен начин.

Член 7

Сътрудничество за целите на финансиране на развитието

1. За да бъдат извлечени в максимална степен предвидените в настоящото споразумение ползи, ще се прилагат свързаните с икономическото и регионалното сътрудничество и интеграция разпоредби на Споразумението от Котону.

2. Финансирането от Европейската общност [1] във връзка със сътрудничеството за целите на развитието между страната по споразумението Централна Африка и Европейската общност, предоставяно в подкрепа на прилагането на настоящото споразумение, ще се осъществява в рамките на съответните правила и процедури, предвидени в Споразумението от Котону, по-специално процедурите за изготвяне на програми на Европейския фонд за развитие (ЕФР), и в рамките на съответните инструменти, финансирани от общия бюджет на Европейския съюз. В този контекст един от приоритетите е подкрепата за прилагането на настоящото споразумение.

3. Държавите-членки на Европейската общност колективно се ангажират да подпомагат посредством съответните си политики и инструменти за развитие, включително помощи за търговията, дейностите за развитие в подкрепа на регионалното икономическо сътрудничество и на прилагането на настоящото споразумение както на национално, така и на регионално равнище, в съответствие с принципите за ефикасност и взаимно допълване на помощите.

4. Страните ще си сътрудничат за улесняване включването на други донори, склонни да подкрепят усилията на страната по споразумението Централна Африка за постигане на целите на настоящото споразумение.

5. Страните признават полезността на специфични регионални механизми за финансиране в подкрепа на прилагането на настоящото споразумение и ще подкрепят усилията на региона в тази посока.

Член 8

Подкрепа за прилагането на свързаните с търговията правила

Страните са съгласни, че прилагането на свързаните с търговията правила, областите на сътрудничество за които са подробно изложени в различните отнасящи се до тях глави на настоящото споразумение, допринася за постигане на целите на настоящото споразумение. Сътрудничеството в тази област се осъществява в съответствие с начините, предвидени в член 7.

Член 9

Финансиране на партньорството

1. Страните се договарят да учредят регионален фонд за СИП (РФСИП), създаден от и за региона на Централна Африка, чиято цел е да координира подкрепата, която ще допринася за финансиране по ефикасен начин на приоритетните дейности, насочени към укрепване на производствения капацитет на държавите от Централна Африка, както е посочено в член 5, и на посочените в член 10 мерки. Условията и реда за функциониране и управление на РФСИП се определят от региона преди края на 2008 г. Страната по споразумението ЕО ще използва този период, за да допълни оценката си за посочените условия и ред.

2. РФСИП ще се финансира с ресурси, осигурени от страните, по-конкретно вноска от средствата на Европейския фонд за развитие (ЕФР), вноска от държавите-членки на Европейския съюз, както и, евентуално, вноска от други донори.

3. Независимо от параграфи 1 и 2, страната по споразумението Европейска общност се ангажира да предоставя своята подкрепа или посредством механизмите за финансиране, характерни за региона, или посредством тези, които са избрани от страните, подписали настоящото споразумение, при спазване на предвидените в Споразумението от Котону правила и процедури, и в съответствие с принципите за ефикасност на помощта.

4. Страните ще си сътрудничат с цел улесняване на финансовия принос и на други донори в РФСИП.

Член 10

Сътрудничество в областта на данъчните корекции

1. Страните осъзнават предизвикателствата, пред които държавите от Централна Африка, подписали настоящото споразумение, могат да се изправят при премахването или същественото намаляване на митата, предвидено в настоящото споразумение, и се договарят да установят диалог и сътрудничество в тази област.

2. В светлината на графика за премахване на митата, одобрен от страните в настоящото споразумение, те се договарят да установят задълбочен диалог по отношение на мерките за данъчно приспособяване, които трябва да бъдат предприети и които могат да възстановят в определен срок бюджетния баланс.

3. Като следствие от параграфи 1 и 2 от настоящия член страните се договарят да си сътрудничат в рамките на разпоредбите на член 7 и се ангажират да прилагат мерки за техническа и финансова помощ в следните области:

а) принос за поемане на нетния фискален ефект при пълно взаимно допълване с данъчните реформи;

б) подкрепа за данъчната реформа в допълнение към диалога в тази област.

4. Страните се договарят да се споразумеят, в рамките на Комитета по СИП и в най-кратки срокове, относно методологията за оценка на нетния фискален ефект. В същите рамки страните впоследствие ще се споразумеят по отношение на проучванията и допълнителните мерки, които да бъдат предприети.

Член 11

Сътрудничество в рамките на международни форуми

Страните ще се стремят да си сътрудничат в рамките на всички международни форуми, на които се обсъждат въпроси от интерес за настоящото партньорство.

Член 12

Преглед на партньорството за рaзвитие

Страните се договарят през 2008 г. да подложат на задълбочен преглед установеното в настоящия дял партньорство за развитие, включително и по отношение на начините на неговото прилагане.

ДЯЛ III

ТЪРГОВСКИ РЕЖИМ НА ПРОДУКТИТЕ

ГЛАВА 1

Мита и нетарифни мерки

Член 13

Правила за произход

1. По смисъла на настоящата глава понятието "с произход" се прилага по отношение на стоки, отговарящи на правилата за произход, действащи на територията на страните към 1 януари 2008 г.

2. Общ режим на реципрочна основа по отношение на правилата за произход ще бъде включен като приложение към настоящото споразумение от Комитета по СИП и ще бъде въведен в сила, считано от датата на временното прилагане на настоящото споразумение.

3. Най-късно три години след датата на влизане в сила на настоящото споразумение страните ще преразгледат на действащите мерки по отношение на правилата за произход, с цел да опростят понятията и методите, използвани за определяне на произхода, с оглед целите за развитие на Централна Африка. В рамките на това преразглеждане страните ще вземат предвид технологичното развитие, производствените процеси и всички други фактори, в това число и провежданите реформи, касаещи правилата за произход, които биха могли да налагат изменения в договорения режим на реципрочна основа. Всяко изменение или замяна ще се осъществява с решение на Комитета по СИП.

Член 14

Мита

Понятието "мита" обхваща всякакви мита или такси, включително всякаква форма на извънредни или допълнителни такси, които се събират върху вноса или износа или във връзка с вноса или износа на продукти. В него не се включват:

а) таксите, равностойни на вътрешни данъци или други вътрешни такси, налагани в съответствие с член 23;

б) антидъмпинговите, изравнителните или защитните мерки, предприемани в съответствие с разпоредбите на главата относно инструментите за търговска защита;

в) такси и други плащания, прилагани в съответствие с член 18.

Член 15

Премахване на митата при износ

1. От датата на влизане в сила на настоящото споразумение в търговията между страните няма да бъдат въвеждани нови мита при износа, нито ще бъдат увеличавани вече прилаганите.

2. В случай на значително затруднение за обществените финанси или във връзка с необходимостта от засилени мерки за опазване на околната среда обаче страната по споразумението Централна Африка може, след консултации със страната по споразумението ЕО, да въведе мита при износ по отношение на ограничен брой допълнителни стоки.

3. В Комитета по СИП ще се провежда периодично оценяване, за да се анализират въздействието и целесъобразността на прилаганите в рамките на настоящия член мита при износ.

Член 16

Движение на продуктите

1. Продуктите с произход от Европейската общност или от страната по споразумението Централна Африка подлежат единствено на еднократно облагане с мита на територията на другата страна.

2. По отношение на продуктите с произход от Европейската общност митото, дължимо съгласно настоящото споразумение, се събира за сметка на държавата от Централна Африка, подписала настоящото споразумение, чиято територия представлява мястото на потребление.

3. Страната по споразумението Централна Африка ще предприеме всички необходими мерки за осигуряване на ефективното прилагане на разпоредбите на настоящия член, както и за насърчаване на свободното движение на продуктите в държавите от Централна Африка, подписали настоящото споразумение. Двете страни се договарят да си сътрудничат по този въпрос в рамките на членове 7 и 8 от настоящото споразумение. Това сътрудничество ще бъде адаптирано към вида на механизма, окончателно избран от страната по споразумението Централна Африка.

4. Страните се договарят да си сътрудничат за улесняване на движението на продуктите и за опростяване на митническите процедури, както е предвидено в дял III, глава 3.

Член 17

Класификация на продуктите

Класификацията на продуктите, обхванати от настоящото споразумение, е фигуриращата в съответната митническа номенклатура на всяка от страните, в съответствие с Хармонизираната система за описание и кодиране на стоките ("ХС").

Член 18

Такси и други плащания

1. Таксите и другите плащания, посочени в член 14, буква в), не трябва да надхвърлят приблизителната стойност на предоставените услуги и не трябва да представляват мярка за косвена закрила на местните продукти, нито облагане на вноса или износа за данъчни цели. Те са предмет на специални тарифи, съответстващи на приблизителната стойност на предоставените услуги, и не се изчисляват на основа ad valorem. Таксите и другите плащания не са налагат за предоставяне на консулски услуги, като издаване на консулски фактури и сертификати, чийто изчерпателен списък ще бъде изготвен от Комитета по СИП.

2. За да се насърчи регионалната интеграция и да се гарантира яснота за стопанските субекти, Страната по споразумението Централна Африка се съгласява не по-късно от 1 януари 2013 г. да въведе стандартизирани разпоредби относно областта, попадаща в приложното поле на настоящия член.

Член 19

По-благоприятно третиране по силата на споразумения за икономическа интеграция

1. По отношение на областите, обхванати от настоящата глава, страната по споразумението ЕО ще предостави на страната по споразумението Централна Африка всяко по-благоприятно третиране, които би могло да произтече от факта, че страната по споразумението ЕО става страна по споразумение за икономическа интеграция с трети страни след подписването на настоящото споразумение.

2. По отношение на областите, обхванати от настоящата глава, страната по споразумението Централна Африка ще предостави на страната по споразумението ЕО всяко по-благоприятно третиране, които би могло да произтече от факта, че страната по споразумението Централна Африка става страна по споразумение за икономическа интеграция с основен търговски партньор след подписването на настоящото споразумение.

3. Ако страната по споразумението Централна Африка се ползва от страна на основен търговски партньор с третиране, значително по-благоприятно от предоставеното от страната по споразумението ЕО в споразумение за икономическа интеграция, сключено от страната по споразумението Централна Африка със същия партньор, страните ще проведат консултации и съвместно ще решат по какъв начин да прилагат разпоредбите на член 2.

4. За целите на настоящия член "споразумение за икономическа интеграция" означава споразумение, което значително либерализира търговията и премахва или отстранява в значителна степен дискриминацията между страните посредством премахване на съществуващите дискриминационни мерки и/или забрана за въвеждане на нови дискриминационни мерки и на по-силно дискриминационни мерки, към момента на влизане в сила на настоящото споразумение или при спазване на разумна времева рамка.

5. За целите на настоящия член "основен търговски партньор" означава всяка развита държава или всяка държава, чийто дял в световния търговски обмен надхвърля 1 % през годината, предхождаща влизането в сила на посоченото в параграф 2 споразумение за икономическа интеграция, или всяка група държави, действащи самостоятелно, колективно или посредством споразумение за икономическа интеграция, чийто дял в световния търговски обмен надхвърля 1,5 % през годината, предхождаща влизането в сила на посоченото в параграф 2 споразумение за икономическа интеграция [2].

6. Разпоредбите на настоящата глава не могат да бъдат тълкувани като пораждащи задължение за страните да си предоставят на реципрочна основа преференциално третиране, което да бъде приложимо поради участието на една от страните в регионално споразумение за икономическа интеграция с трета страна към датата на подписване на настоящото споразумение.

Член 20

Мита върху продуктите с произход от държавите от Централна Африка, подписали настоящото споразумение

1. Продуктите с произход от страната по споразумението Централна Африка се внасят в страната по споразумението ЕО, без да се облагат с мита, с изключение на продуктите, посочени в приложение II, и при определените в същото приложение условия.

2. В рамките на търговията между страните не се въвеждат никакви нови мита и не се увеличават вече прилаганите.

Член 21

Мита върху продуктите с произход от Европейската общност

1. За всеки продукт базовото мито е митото, определено в приложение III.

2. В рамките на търговията между страните не се въвеждат никакви нови мита и не се увеличават митата, определени в приложение III.

3. Независимо от параграф 2, в рамките на въвеждането на обща външна тарифа най-късно от 1 януари 2013 г. и доколкото съвкупното въздействие на тези мита не е по-голямо от оказваното от определените в приложение III мита, Централна Африка ще може да преразгледа базовите мита, определени в приложение III, които се прилагат по отношение на продуктите с произход от Европейската общност. В такъв случай Комитетът по СИП изменя съответно приложение III.

4. Митата по вноса на продукти, определени като продукти с произход от Европейската общност, чийто списък е даден в приложение III под категории 1, 2 и 3, се премахват окончателно в съответствие с определените в таблицата по-долу условия. Определените в таблицата по-долу проценти на намаления на митата се прилагат по отношение на митата, определени в параграф 1 или по отношение на евентуалните нови мита, определени при условията на параграф 3.

Категория | 1.1.2008 г. | 1.1.2009 г. | 1.1.2010 г. | 1.1.2011 г. | 1.1.2012 г. | 1.1.2013 г. | 1.1.2014 г. |

1 | 0 % | 0 % | 25 % | 50 % | 75 % | 100 % | |

2 | 0 % | 0 % | 0 % | 15 % | 30 % | 45 % | 60 % |

3 | 0 % | 0 % | 0 % | 0 % | 0 % | 0 % | 10 % |

Категория | 1.1.2015 г. | 1.1.2016 г. | 1.1.2017 г. | 1.1.2018 г. | 1.1.2019 г. | 1.1.2020 г. | 1.1.2021 г. |

1 | | | | | | | |

2 | 75 % | 90 % | 100 % | | | | |

3 | 20 % | 30 % | 40 % | 50 % | 60 % | 70 % | 80 % |

Категория | 1.1.2022 г. | 1.1.2023 г. |

1 | | |

2 | | |

3 | 90 % | 100 % |

5. Вносът на продукти с произход от Европейската общност, чийто списък е даден в приложение III под категория 5, се състои от продукти, митото за които е определено в съответствие с разпоредбите на параграфи 1 и 3; митата за тази категория не се намаляват или премахват.

6. В случай на сериозни затруднения по отношение на вноса на даден продукт, графикът за намаляване и премахване на митата би могъл да бъде преразгледан от Комитета по СИП при взаимно съгласие с цел евентуално удължаване на периода на намаляване или премахване. При такова преразглеждане календарният период, за който е поискано преразглеждане, не може да бъде удължаван по отношение на въпросния продукт така, че да надхвърли предвидения за същия продукт максимален преходен период за намаляване или премахване на митата. Ако Комитетът по СИП не вземе решение в срок от тридесет дни от подаването на искане за преразглеждане на графика, страната по споразумението Централна Африка може да спре изпълнението на графика за период от не повече от една година.

Член 22

Забрана на количествените ограничения

С влизането в сила на настоящото споразумение се премахват всички забрани или ограничения върху вноса или износа, касаещи търговията между двете страни, различни от мита, данъци, такси, плащания или други задължения, посочени в член 18, независимо дали са наложени посредством квоти, лицензи за внос или износ, или други мерки. Не могат да се въвеждат нови мерки. Разпоредбите на настоящия член се прилагат, без да се засяга прилагането на разпоредбите на главата от настоящото споразумение относно инструментите за търговска защита.

Член 23

Национално третиране по отношение на вътрешното облагане и съответната нормативна уредба

1. Внасяните продукти с произход от другата страна не могат да бъдат облагани пряко или косвено с вътрешни данъци или други вътрешни такси, надвишаващи тези, които са пряко или косвено прилагани по отношение на подобни национални продукти. Освен това никоя страна не може да прилага по никакъв друг начин данъци или други вътрешни такси с цел предоставяне на защита на националното производство.

2. Внасяните продукти с произход от другата страна се ползват с третиране, не по-малко благоприятно от третирането, предоставено на подобни национални продукти в рамките на всички законови и подзаконови нормативни актове и изисквания, които се прилагат по отношение на тяхната продажба, пускане за продажба, покупка, превоз, дистрибуция или употреба на националния пазар. Разпоредбите на настоящия параграф не са пречка за прилагането на различни тарифи по отношение на вътрешния транспорт, основани изключително на стопанското използване на транспортните средства, а не на произхода на продукта.

3. Нито една страна не може да установява или запазва в сила каквито и да било вътрешни нормативни актове, отнасящи се до смесването, преработването или употребата на продукти в определени количества или съотношения, които пряко или косвено биха изисквали определено количество или част от продукта, предмет на съответния нормативен акт, да бъде доставяно от национални източници. Освен това никоя страна не може да прилага по какъвто и да било друг начин вътрешни количествени правила с цел предоставяне на защита на своето национално производство.

По отношение на смесването, преработването или употребата на продукти в определени количества или съотношения няма да се прилагат никакви вътрешни количествени правила, които биха довели до разпределяне на тези количества или части между външните източници на снабдяване.

4. В съответствие с член III, точка 8 б) от Общото споразумение за митата и търговията от 1994 г. (ГАТТ от 1994 г.) разпоредбите на настоящия член не са пречка за изплащането на субсидии изключително на национални производители, в това число плащания, произтичащи от постъпления от вътрешни данъци или такси, прилагани в съответствие с разпоредбите на настоящия член, и субсидиране под формата на закупуване на национални продукти от органите на публичната власт.

5. Разпоредбите на настоящия член не се прилагат за законови, подзаконови актове, процедури или практики, свързани с обществените поръчки.

6. Разпоредбите на настоящия член се прилагат, без да се засяга прилагането на разпоредбите на главата на настоящото споразумение относно инструментите за търговска защита.

Член 24

Субсидиране на износа на селскостопански продукти

1. Страната по споразумението ЕО и страната по споразумението Централна Африка, както и всяка държава от Централна Африка, подписала настоящото споразумение, не могат да въвеждат нови субсидии, зависещи от износа, нито да увеличават размера на съществуващите субсидии от такъв характер за селскостопански продукти, предназначени за територията на другата страна. В рамките на съществуващите субсидии настоящият параграф не забранява увеличения, дължащи се на промени в световната цена на въпросните продукти.

2. По отношение на всяка група продукти, както са определени в параграф 3, ползваща се от възстановяване при износ в законодателството на ЕО за същия базов продукт, по отношение на който страната по споразумението Централна Африка се е ангажирала да премахне своите мита, страната по споразумението ЕО се ангажира да прекрати всички съществуващи субсидии, предоставяни при износ на тази група продукти, съответстващи на същия базов продукт, за територията на страната по споразумението Централна Африка. В рамките на настоящия параграф страните ще проведат консултации преди 31 декември 2008 г., за да уточнят условията за това прекратяване.

3. Настоящият член се прилага за продуктите, обхванати от приложение I към Споразумението на СТО за селското стопанство.

4. Настоящият член не засяга прилагането от страната по споразумението Централна Африка на член 9, параграф 4 от Споразумението на СТО за селското стопанство и на член 27 от Споразумението на СТО за субсидиите и изравнителните мерки.

Член 25

Сигурност на прехраната

Ако се окаже, че прилагането на настоящото споразумение води до затруднения по отношение на наличността или достъпа до хранителни продукти, необходими за гарантиране на сигурността на прехраната, и когато тази ситуация предизвиква или е възможно да предизвика сериозни затруднения за страната по споразумението Централна Африка или за държава от Централна Африка, подписала настоящото споразумение, страната по споразумението Централна Африка или съответната държава от Централна Африка, подписала настоящото споразумение, може да предприеме подходящи мерки в съответствие с процедурите, определени в член 31.

Член 26

Специални разпоредби за административното сътрудничество

1. Страните се съгласяват, че административното сътрудничество е от съществено значение за прилагане и контролиране на преференциалното третиране, предоставено с настоящия дял, и подчертават своята ангажираност за борба с нередностите и измамите в митническата област и свързаните с тях въпроси.

2. Когато въз основа на обективна информация страна получи доказателство за липса на административно сътрудничество и/или за нередности или измама, тази засегната страна може да спре предоставянето на преференциално третиране за въпросния(ите) продукт(и), в съответствие с настоящия член.

3. За целите на настоящия член липсата на административно сътрудничество се определя, inter alia, като:

а) системно неспазване на задължението за проверка на произхода на въпросния(ите) продукт(и);

б) системен отказ за или необосновано забавяне при провеждане последваща проверка на доказателството за произход и/или да се съобщят резултатите от нея;

в) системен отказ за или необосновано забавяне при предоставяне на разрешение за провеждане на мисия в рамките на сътрудничеството, за да се провери истинността на документите или точността на информацията, имаща отношение към предоставянето на въпросното преференциално третиране.

4. Прилагането на спирането се подчинява на следните условия:

а) страната, която въз основа на обективна информация получи доказателство за липса на административно сътрудничество и/или за нередности или измама, трябва без ненужно забавяне да нотифицира Комитета по СИП за получаването на това доказателство, както и на обективната информация, и трябва да започне консултации в рамките на Комитета по СИП за намиране на приемливо за двете страни решение въз основа на цялата относима информация и обективни доказателства;

б) когато страните са започнали консултации в рамките на Комитета по СИП, предвиден по-долу, и не са успели да постигнат съгласие по приемливо решение в тримесечен срок след нотифицирането, засегнатата страна може временно да спре предоставянето на преференциално третиране на въпросния(ите) продукт(и). Комитетът по СИП трябва да бъде нотифициран без ненужно отлагане за всяко спиране;

в) спирането, предвидено в настоящия член, се ограничава до необходимото за защита на финансовите интереси на засегнатата страна. То е с максимална продължителност от шест месеца, като този срок може да бъде подновен. Комитетът по СИП се нотифицира за решенията за спиране веднага след приемането им. Те подлежат на периодични консултации в рамките на Комитета по СИП, целящи по-специално тяхната отмяна веднага щом отпаднат условията, довели до тяхното прилагане.

5. Едновременно с нотифицирането на Комитета по СИП, предвидено в параграф 4, буква а), засегнатата страна публикува известие до вносителите в своя официален вестник. В това известие до вносителите се посочва, че въз основа на обективна информация по отношение на въпросния продукт е получено доказателство за липса на административно сътрудничество и/или за нередности или измами.

Член 27

Отстраняване на административни грешки

В случай на грешка от страна на компетентните органи при управлението на преференциалните системи при износ, и по-специално при прилагането на правилата, свързани с определянето на понятието "продукти с произход" и на методите за административно сътрудничество, когато тази грешка има последици за вноса и износа, страната, изправена пред такива последици, може да поиска от Комитета по СИП да разгледа възможностите за приемане на всички подходящи мерки с оглед разрешаване на възникналия проблем.

Член 28

Сътрудничество

В съответствие с разпоредбите на член 7 страните се договарят да си сътрудничат inter alia в следните области:

- подкрепа за изпълнение на произтичащите от настоящото споразумение ангажименти в областта на търговската политика,

- обучение/подкрепа при тълкуването и прилагането на тези правила.

ГЛАВА 2

Инструменти за търговска защита

Член 29

Антидъмпингови и изравнителни мерки

1. При спазване на разпоредбите на настоящия член нищо в настоящото споразумение не възпрепятства страната по споразумението ЕО или държавите от Централна Африка, подписали настоящото споразумение, действащи самостоятелно или колективно, да приемат антидъмпингови или изравнителни мерки в съответствие с приложимите споразумения в рамките на СТО. За целите на настоящия член произходът се определя в съответствие с непреференциалните правила за произход на страните.

2. Преди налагане на окончателните антидъмпингови или изравнителни мита по отношение на продукти от държавите от Централна Африка, подписали настоящото споразумение, страната по споразумението ЕО разглежда възможността за намиране на конструктивни решения в съответствие с предвиденото в приложимите споразумения в рамките на СТО.

3. В случаите, когато регионален или подрегионален орган е наложил антидъмпингова или изравнителна мярка спрямо не по-малко две държави от Централна Африка, подписали настоящото споразумение, трябва да има само една инстанция за съдебен контрол, включително и при обжалване.

4. В случаите когато могат да бъдат наложени антидъмпингови или изравнителни мерки в регионален или подрегионален план и в национален план, страните гарантират, че тези мерки не се прилагат едновременно по отношение на един и същи продукт от регионалните или подрегионалните органи, от една страна, и от националните органи, от друга.

5. Страната по споразумението ЕО нотифицира държавите от Централна Африка, подписали настоящото споразумение за получаването на всяка надлежно документирана жалба, преди да започне разследване.

6. Разпоредбите на настоящия член се прилагат за всички разследвания, започнати след влизането в сила на настоящото споразумение.

7. Разпоредбите на настоящото споразумение относно механизма на уреждане на спорове не се прилагат за разпоредбите на настоящия член.

Член 30

Многостранни защитни мерки

1. При спазване на разпоредбите на настоящия член настоящото споразумение не възпрепятства държавите от Централна Африка, подписали настоящото споразумение, и страната по споразумението ЕО да предприемат мерки в съответствие с член XIX от ГАТТ от 1994 г., Споразумението за защитните мерки и член 5 от Споразумението за селското стопанство на СТО. За целите на настоящия член произходът се определя в съответствие с непреференциалните правила за произход на страните.

2. Без да се засягат разпоредбите на параграф 1, в светлината на общите цели за развитие на настоящото споразумение и малкия мащаб на икономиките на държавите от Централна Африка, подписали настоящото споразумение, страната по споразумението ЕО ще изключи вноса от държавите от Централна Африка, подписали настоящото споразумение, от налагането на каквито и да било мерки, предприети съгласно член XIX от ГАТТ от 1994 г., съгласно Споразумението за защитните мерки и член 5 от Споразумението на СТО за селското стопанство.

3. Разпоредбите на параграф 2 ще се прилагат в течение на пет години, считано от датата на влизане в сила на настоящото споразумение. Не по-късно от 120 дни преди края на този период Комитетът по СИП ще направи преглед на прилагането на тези разпоредби в светлината на нуждите за развитие на държавите от Централна Африка, подписали настоящото споразумение, с цел да определи дали е целесъобразно срокът на тяхното прилагане да бъде удължен.

4. Разпоредбите на настоящото споразумение относно механизма на уреждане на спорове не се прилагат за разпоредбите на параграф 1.

Член 31

Двустранни защитни мерки

1. Без да се засягат разпоредбите на член 30, след като е разгледала алтернативните възможности за решение, дадена страна може да наложи защитни мерки с ограничен период на действие, които се отклоняват от разпоредбите на глава 1, членове 20 и 21 относно премахването на митата, при условията и в съответствие с процедурите, предвидени в настоящия член.

2. Защитните мерки, посочени в параграф 1, могат да се налагат, когато продукт с произход от една от страните се внася на територията на другата страна в такива завишени количества и при такива условия, че този внос причинява или застрашава да причини:

а) сериозна вреда на местните производители на сходни или пряко конкурентни продукти на територията на страната вносител; или

б) смущения в определен отрасъл на икономиката, особено ако тези смущения предизвикват значими социални проблеми или трудности, които биха могли да доведат до сериозно влошаване на икономическото положение на страната вносител; или

в) смущения на пазарите на сходни или пряко конкурентни селскостопански продукти [3] или в механизмите, регулиращи тези пазари.

3. Посочените в настоящия член защитни мерки не излизат извън рамките на необходимото за отстраняване или предотвратяване на сериозната вреда или смущенията, както са определени в параграф 2 и параграф 5, буква б). Тези защитни мерки на страната вносител могат да включват само една или повече от следните мерки:

а) спиране на по-нататъшното намаляване на митническата ставка при внос, приложима по отношение на засегнатия продукт, както е предвидено в настоящото споразумение,

б) увеличаване на митническата ставка за съответния продукт до ниво, което не надвишава митото, приложимо за другите членове на СТО; както и

в) въвеждане на тарифни квоти за съответния продукт.

4. Без да се засягат разпоредбите на параграфи 1, 2 и 3, в случаите когато даден продукт с произход от една или повече държави от Централна Африка, подписали настоящото споразумение, се внася в такива завишени количества и при такива условия, че този внос причинява или застрашава да причини някое от положенията, описани в параграф 2, букви а), б) или в), по отношение на един или повече от най-отдалечените региони на Европейския съюз, страната по споразумението ЕО може да предприеме мерки за надзор или защитни мерки, ограничени до този(тези) засегнат(и) най-отдалечен(и) регион(и), в съответствие с процедурите, определени в параграфи 6—9.

5. а) Без да се засягат разпоредбите на параграфи 1, 2 и 3, в случаите когато даден продукт с произход от страната по споразумението ЕО се внася в такива завишени количества и при такива условия, че този внос причинява или застрашава да причини някое от положенията, описани в параграф 2, букви а), б) или в), по отношение на държава от Централна Африка, подписала настоящото споразумение, същата държава от Централна Африка може да предприеме мерки за надзор или защитни мерки, ограничени до нейната територия, в съответствие с процедурите, определени в параграфи 6—9.

б) Дадена държава от Централна Африка, подписала настоящото споразумение, може да предприеме защитни мерки в случаите когато, вследствие на намаляването на митата, даден продукт с произход от страната по споразумението ЕО се внася на нейната територия в такива завишени количества и при такива условия, че този внос причинява или застрашава да причини смущения за новосъздаден промишлен отрасъл, произвеждащ сходен или пряко конкурентен продукт. Тази клауза се прилага в течение на 15 години, считано от датата на влизане в сила на настоящото споразумение. Мерките трябва да се предприемат в съответствие с разпоредбите на параграфи 6—9.

6. a) Защитните мерки, посочени в настоящия член, се запазват само през периода от време, необходим за предотвратяване или отстраняване на сериозната вреда или смущения, описани в параграфи 2, 4 и 5 по-горе.

б) Защитните мерки, посочени в настоящия член, се прилагат за период, не по-дълъг от две години. В случаите когато обстоятелствата, изискващи налагането на защитни мерки, продължават да съществуват, срокът на действие на тези мерки може да бъде продължен с нов период от не повече от две години. Въпреки това, когато държавите от Централна Африка, подписали настоящото споразумение, или държава от Централна Африка, подписала настоящото споразумение, налагат защитна мярка, или когато страната по споразумението ЕО предприема защитни мерки, ограничени до територията на един или повече нейни най-отдалечени региона, тези мерки могат да бъдат предприемани за период, не по-дълъг от четири години, а в случаите когато обстоятелствата, изискващи налагането на защитни мерки, продължават да са налице, срокът на действието им може да бъде удължен за нов период от не повече от четири години.

в) Защитните мерки, посочени в настоящия член, чийто срок на действие надхвърля една година, се придружават от ясно определен график за тяхното постепенно премахване най-късно до края на определения период.

г) Никоя защитна мярка, посочена в настоящия член, не се прилага по отношение на продукт, който вече е бил предмет на такава мярка, за срок от най-малко една година, считано от датата на изтичане на срока на действие на тази мярка.

7. За целите на прилагането на параграфи 1—6 се прилагат следните разпоредби:

а) в случаите, когато страна прецени, че е налице едно от обстоятелствата, определени в параграфи 2, 4 и/или 5, тя незабавно отнася въпроса до Комитета по СИП;

б) комитетът по СИП може да отправи препоръки за отстраняване на възникналите обстоятелства. Ако Комитетът по СИП не отправи препоръки за отстраняване на възникналите обстоятелства или ако не бъде намерено удовлетворително решение в рамките на тридесет дни след нотифицирането на Комитета, страната вносител може да приеме подходящи мерки за отстраняване на обстоятелствата, в съответствие с настоящия член;

в) преди да предприеме някоя от мерките, предвидени в настоящия член, или в случаите, предвидени в параграф 8 — възможно най-скоро, засегнатата страна предоставя на Комитета по СИП цялата полезна информация, необходима за обстоен преглед на случая, с оглед намиране на приемливо за засегнатите страни решение.

г) при избора на защитни мерки трябва да се дава предимство на тези, които позволяват ефикасно и бързо разрешаване на възникналия проблем, като същевременно затрудняват във възможно най-малка степен действието на настоящото споразумение;

д) всяка защитна мярка, предприета в съответствие с настоящия член, се нотифицира незабавно на Комитета по СИП и е предмет на периодични консултации в рамките на този орган, по-конкретно с оглед съставяне на график за нейното премахване веднага щом обстоятелствата позволят това.

8. В случаите когато изключителни обстоятелства налагат предприемане на незабавни мерки, засегнатата страна вносител, независимо дали се касае за страната по споразумението ЕО, за държавите от Централна Африка, подписали настоящото споразумение, или за отделна държава от Централна Африка, подписала настоящото споразумение, може да предприеме мерките, предвидени в параграфи 3, 4 и/или 5, на временна основа, без да се придържа към изискванията на параграф 7. Това действие може да бъде предприето за срок с максимална продължителност 180 дни в случаите, когато мерките са предприети от страната по споразумението ЕО, и 200 дни — в случаите, когато мерките са предприети от държавите от Централна Африка, подписали настоящото споразумение, или от отделна държава от Централна Африка, подписала настоящото споразумение, или когато мерките, предприети от страната по споразумението ЕО, са ограничени до територията на един или повече засегнати най-отдалечени региони. Продължителността на тези временни мерки се приспада от продължителността на мерките и от всяко продължаване, предвидено в параграф 6. При предприемането на тези временни мерки се вземат предвид интересите на всички заинтересовани страни. Засегнатата страна вносител информира другата засегната страна и незабавно отнася въпроса за разглеждане до Комитета по СИП.

9. В случай че страна вносител подложи вноса на даден продукт на административна процедура, имаща за цел бързото предоставяне на информация относно развитието на търговските потоци, които могат да предизвикат проблемите, посочени в настоящия член, тя незабавно уведомява Комитета по СИП за това.

10. Не се допуска позоваване на Споразумението за СТО с цел да се попречи на някоя от страните да предприеме защитни мерки в съответствие с разпоредбите на настоящия член.

ГЛАВА 3

Митнически режим и улесняване на търговията

Член 32

Цели

1. Страните признават важната роля на митниците и на улесняването на обмена в променящия се контекст на световната търговия. Страните се договарят да засилят сътрудничеството помежду си в тази област, с цел да гарантират, че приложимите законодателство и процедури, както и административният капацитет на съответните администрации, отговарят на поставените цели по отношение на ефективния контрол и улесняването на търговския обмен и допринасят за насърчаване на развитието и регионалната интеграция между държавите, подписали СИП.

2. Страните се договарят, че по никакъв начин няма да бъдат накърнени законните цели на обществената политика, в това число и тези, свързани със сигурността и с предотвратяването на измамите.

Член 33

Митническо и административно сътрудничество

1. С цел да се гарантира спазването на разпоредбите на настоящото споразумение и да се отговори ефикасно на определените в член 32 цели, страните:

а) обменят информация относно законовите, подзаконовите нормативни актове и процедурите в митническата област;

б) разработват съвместни инициативи, свързани с процедурите по внос, износ и транзит, както и такива, целящи да предложат ефикасно обслужване на бизнеса;

в) си сътрудничат за целите на автоматизирането на митническите и търговските процедури и приемат, по отношение обмена на данни, образеца за митнически данни на Световната митническа организация (СМО);

г) си сътрудничат по отношение на планирането и изпълнението на дейности по предоставянето на помощ с оглед улесняване на митническите реформи и реализиране на улесняването на обмена; както и

д) насърчават провеждането на консултации и сътрудничеството между всички институции, имащи отношение към международната търговия.

2. Независимо от параграф 1, митническите администрации на страните си предоставят административна взаимопомощ в съответствие с разпоредбите на протокол 1 за административната взаимопомощ в митническата област. От 2008 г. нататък Комитетът по СИП с консенсус ще внася всякакви изменения, които сметне за необходими, в протокол 1 за административната взаимопомощ в митническата област.

Член 34

Форми на сътрудничество

1. Страните признават важността на сътрудничеството по митнически въпроси и улесняването на обмена за прилагането на настоящото споразумение.

2. В съответствие с разпоредбите на член 7 страните се договарят да си сътрудничат, inter alia, в следните области:

а) прилагане на съвременни митнически практики, в това число анализ и управление на риска, обвързваща информация, опростени процедури при внос и износ на продуктите, последващ контрол и методи за проверка на предприятията;

б) въвеждане на процедури, които отразяват, доколкото е възможно, международните инструменти и стандарти, приложими в областта на митниците и търговията, в това число правилата на СТО по отношение на митническото остойностяване и инструментите и стандартите на СМО, и по-конкретно Конвенцията за опростяване и уеднаквяване на митническите процедури, подписана в Киото на 18 май 1973 г. и ревизирана в Брюксел на 26 юни 1999 г.(ревизираната Конвенция от Киото) и рамката от стандарти на СМО за сигурност и улесняване на глобалната търговия;

в) компютризация на митническите и търговските процедури.

Член 35

Митнически и търговски стандарти

1. Страните се договарят, че съответните им закони, подзаконови нормативни актове и процедури в митническата област и в областта на международната търговия се основават на:

а) международните правни актове и стандарти, и по-конкретно ревизираната Конвенция от Киото, рамката от стандарти на СМО за сигурност и улесняване на глобалната търговия, образеца за митнически данни на СМО и Конвенцията за хармонизираната система за описание и кодиране на стоките ("ХС");

б) въвеждането на единен административен документ или на еквивалентен електронен документ за нуждите на изготвянето на декларациите за продуктите при внос и износ;

в) съвременни митнически практики, в това число анализ и управление на риска, опростени процедури при внос и износ на продукти, последващ контрол и методи за проверка на предприятията. Процедурите трябва да бъдат прозрачни, ефикасни и опростени, с цел съкращаване на разходите и засилване на степента на предсказуемост за икономическите оператори, включително за малките и средните предприятия;

г) недопускане на дискриминация по отношение на изискванията и процедурите, приложими при внос, износ и транзит на продукти, при все че се допуска различно третиране на пратките в зависимост от обективните критерии за управление на риска;

д) правила и процедури, съдържащи обвързваща информация, и по-конкретно по отношение на тарифното класиране и на произхода;

е) опростени процедури за акредитираните оператори;

ж) постепенно развиване на информационните системи, за да се улесни електронният обмен на данни между икономическите оператори, митническите администрации и другите заинтересовани органи;

з) улесняване на транзитното преминаване;

и) правила, с които се гарантира, че санкциите, налагани при несъществени нарушения на митническите разпоредби или на изискванията на процедурите на международната търговия, са пропорционални и недискриминационни и че прилагането им не води до неоправдано забавяне;

й) периодично оценяване на системата за задължително използване на услугите на митнически посредници, с оглед подобряване на нейните резултати и ефикасност и, ако е необходимо, преминаване към премахване на тази система.

2. Системата на задължителни проверки преди спедиция на продуктите ще бъде предмет на преговори в рамките на преговорите за сключване на цялостно СИП.

3. С цел да се подобрят работните методи, както и да се следи за спазване на принципите на недискриминация, прозрачност, ефикасност, почтеност и отговорност, страните се ангажират да:

а) предприемат необходимите мерки за опростяване и стандартизиране, въз основа на приложимите международни препоръки, на данните и документите, изисквани от митниците и от другите институции, имащи отношение към международната търговия;

б) опростят, доколкото е възможно, административните изисквания и формалности с оглед съкращаване на сроковете за митническо оформяне, вдигане и освобождаване на продуктите;

в) прилагат ефикасни, бързи и недискриминационни процедури, които предоставят възможност за обжалване на решенията, актовете и действията на митническите власти и другите администрации, по отношение на вноса, износа или транзита. Тези процедури ще бъдат лесно достъпни за жалбоподателите, а свързаните с тях разходи — разумни и ненадвишаващи стойността, необходима за тяхното провеждане;

г) следят за поддържането на възможно най-високо равнище на почтеност посредством прилагането на мерки, които отразяват принципите на приложимите международни конвенции и инструменти.

Член 36

Транзит на продукти

1. Страните осигуряват свободното транзитно преминаване на продукти през тяхна територия при спазване на най-подходящия за целта маршрут. Евентуалните ограничения, проверки или изисквания трябва да бъдат недискриминационни, пропорционални и прилагани по еднакъв начин.

2. Без да се засяга провеждането на законни митнически проверки, страните предоставят на продуктите в режим на транзит, идващи от територията на другата страна, третиране, което е не по-малко благоприятно от третирането, предоставено на продуктите от местния пазар, и по-конкретно при износа, вноса и тяхното движение.

3. Страните въвеждат режими на превоз под митнически контрол, които позволяват транзита на продукти, без да е необходимо да бъдат заплащани мита и други такси, при условие че бъдат представени подходящите гаранции.

4. Страните се стремят да насърчават и прилагат регионални договорености в областта на транзита.

5. Страните използват международните стандарти и инструменти, свързани с транзита на продукти.

6. Страните осигуряват сътрудничеството и координацията между всички имащи отношение институции на тяхната територия за улесняване на трафика при транзит и насърчаване на трансграничното сътрудничество.

Член 37

Отношения с бизнес средите

Страните постигат съгласие относно необходимостта от:

а) осигуряване на възможност за публичен достъп до цялата информация, свързана със законодателните и нормативните актове, процедурите и изискваните документи, митата и данъците, таксите и другите плащания, и то, доколкото е възможно, посредством електронни средства;

б) провеждане на редовен диалог с бизнес средите по изработването на текстове, свързани с въпросите на митниците и международната търговия. За тази цел страните установяват подходящи механизми за редовни консултации;

в) изминаване на достатъчно дълъг период между публикуването на всякакво ново или изменено законодателство, процедура, мито или налог и неговото влизане в сила.

Страните публикуват информация от административен характер, отнасяща се по-специално до изискванията на съответните институции, процедурите, работното време и правилата за дейността на митническите учреждения на пунктовете за влизане и/или излизане, както и на звената за контакт или информация;

г) насърчаване на сътрудничеството между икономическите оператори и съответните администрации посредством използване на безпристрастни и достъпни процедури, като например протоколи за разбирателство, основаващи се на протоколите, разпространявани от СМО;

д) гарантиране, че изискванията на администрациите в областта на международната търговия продължават да отговарят на потребностите на бизнес средите, следват най-добрите практики и поставят възможно най-малко ограничения пред търговския обмен.

Член 38

Митническо остойностяване

1. Член VII от ГАТТ от 1994 г. и Споразумението на СТО за прилагане на член VII от ГАТТ от 1994 г. уреждат правилата за митническото остойностяване, прилагани по отношение на взаимната търговия между страните.

2. Страните си сътрудничат с оглед постигането на общ подход по въпросите, свързани с митническото остойностяване, включително и по проблемите, свързани с трансферните цени.

Член 39

Регионална интеграция в Централна Африка

Като развиват митническите реформи и с цел улесняване на търговския обмен, страните поощряват регионалната интеграция, и по-конкретно по отношение на изготвянето на стандартизирани разпоредби относно:

- изискванията,

- документите,

- данните, които трябва да бъдат представяни,

- процедурите,

- режимите, представляващи интерес за акредитираните оператори,

- граничните процедури и работното време,

- изискванията за транзит, превоз под митнически контрол и предоставяне на гаранция.

Това предполага тясно сътрудничество между всички заинтересовани органи, като това сътрудничество трябва да съответства във възможно най-пълна степен на приложимите международни стандарти.

ГЛАВА 4

Технически пречки пред търговията и санитарни и фитосанитарни мерки

Член 40

Цели

Настоящата глава има за цел да улесни търговията с продукти между страните, като същевременно увеличи възможностите им за идентифициране, предотвратяване и премахване на пречките пред търговията, произтичащи от технически разпоредби, стандарти и процедури за оценяване на съответствието, прилагани от една от страните, при едновременно увеличаване на възможностите на страните да опазват растенията, животните и общественото здраве.

Член 41

Многостранни задължения и общ контекст

1. Страните отново потвърждават своите права и задължения по смисъла на Споразумението за СТО, и по-специално споразуменията на СТО за санитарните и фитосанитарните мерки ("Споразумение СФС") и за техническите пречки пред търговията ("Споразумение ТПТ"). Страните, които не са членки на СТО, също потвърждават своя ангажимент за спазване на задълженията, определени в споразуменията СФС и ТПТ, по всички въпроси, касаещи отношенията между страните.

2. Страните отново потвърждават ангажимента си за подобряване на общественото здравеопазване на територията на държавите от Централна Африка, подписали настоящото споразумение, по-конкретно чрез повишаване на своя капацитет за идентифициране на опасните продукти в рамките на член 47.

3. Тези ангажименти, права и задължения направляват действията, предприемани от страните съгласно настоящата глава.

Член 42

Приложно поле и определения

1. Настоящата глава се прилага по отношение на мерките, попадащи в приложното поле на споразуменията ТПТ и СФС на СТО.

2. За целите на настоящата глава и ако не е предвидено друго, се прилагат определенията от споразуменията СФС и ТПТ, Codex Alimentarius (Кодекса за храните), Международната конвенция за растителна защита и на Световната организация за здравеопазване на животните, включително при всяко позоваване на "продукти" в настоящата глава.

Член 43

Компетентни власти

По отношение на санитарните и фитосанитарните мерки, компетентните власти на страната по споразумението ЕО и на държавите от Централна Африка, подписали настоящото споразумение, за целите на прилагането на предвидените в настоящата глава мерки са описани в допълнение II.

Страните се информират взаимно и своевременно за всяка съществена промяна в компетентните власти, посочени в допълнение II. Комитетът по СИП ще приема всички необходими изменения в допълнение II.

Член 44

Регионални подразделения (зони)

При определяне на условията за внос страните ще могат да предлагат и да определят за всеки отделен случай зони с определен санитарен и фитосанитарен статус, като вземат предвид международните стандарти.

Член 45

Прозрачност на търговските условия и обмена на информация

1. Страните се информират взаимно за всяка промяна в своите правни и административни разпоредби, отнасящи се до вноса на продукти (по-конкретно на продукти с животински и/или растителен произход).

2. Страните отново потвърждават задължението, произтичащо за тях от споразуменията СФС и ТПТ на СТО, да се информират взаимно за всяка промяна в приложимите стандарти или технически разпоредби, внесена посредством механизми, въведени по силата на посочените споразумения.

3. Страните осъществяват и пряк обмен на информация по други въпроси, за които и двете страни смятат, че могат да са от значение за техните търговски отношения, ако и когато има необходимост от това.

4. Страните се договарят да си сътрудничат по отношение на епидемиологичното наблюдение на болестите по животните. По отношение на фитосанитарната защита страните ще обменят също така информация за появата на паразити, за които е известно, че представляват непосредствена опасност за другата страна.

Член 46

Регионална интеграция

1. Страната по споразумението Централна Африка се ангажира да хармонизира стандартите и другите мерки, попадащи в приложното поле на настоящата глава, на регионално равнище в срок от 4 години, считано от датата на влизане в сила на настоящото споразумение.

2. С цел улесняване на обмена между страните и в съответствие с член 40, държавите от Централна Африка, подписали настоящото споразумение, постигат съгласие относно необходимостта от хармонизиране на условията за внос, приложими по отношение на продуктите с произход от страната по споразумението ЕО, при въвеждането им в държава от Централна Африка, подписала насотящото споразумение. Ако към момента на влизане в сила на настоящото споразумение вече съществуват национални условия за внос, то в очакване на въвеждането на хармонизирани условия за внос националните условия се прилагат от държавите от Централна Африка, подписали настоящото споразумение, в съответствие с принципа, според който продукт от страната по споразумението ЕО, законно пуснат на пазара на държава от Централна Африка, подписала настоящото споразумение, може да бъде също така законно пуснат на пазара на всички останали държави от Централна Африка, подписали настоящото споразумение, без да подлежи на друго ограничение или административно изискване.

Член 47

Развитие на капацитета и техническа помощ

В съответствие с разпоредбите на член 7 страните се договарят да си сътрудничат, inter alia, в следните области:

а) по отношение на продуктите, посочени в допълнение I, буква А, страните се договарят да си сътрудничат с оглед укрепване на регионалната интеграция между държавите от Централна Африка, подписали настоящото споразумение, и на капацитета за контрол в съответствие с целите на настоящото споразумение и с цел улесняване на обмена между държавите от Централна Африка, подписали настоящото споразумение.

б) по отношение на продуктите, посочени в допълнение I, буква Б, страните се договарят да си сътрудничат с оглед повишаване на конкурентоспособността и качеството на техните продукти.

ГЛАВА 5

Стопанисване на горите и търговски обмен на дървесина и горски продукти

Член 48

Определения

За целите на настоящата глава и ако не е предвидено друго, понятието "горски продукти" включва също така недървесните горски продукти и продуктите, получени от тях.

Член 49

Приложно поле

Разпоредбите на настоящата глава се прилагат по отношение на търговията с дървесина и горски продукти с произход от Централна Африка и на устойчивото стопанисване на горите, от които са добити посочените продукти.

Член 50

Търговия с дървесина и недървесни горски продукти и с продуктите, получени от тях

1. Страните ще работят съвместно за улесняване на търговията между страната по споразумението ЕО и страната по споразумението Централна Африка с дървесина и горски продукти, добити от законни източници, които могат да бъдат обективно проверени, и допринасящи за целта за устойчиво развитие. Страните се договарят да:

а) прилагат мерки, насочени към повишаване на доверието на пазара по отношение на произхода на горските продукти, а именно що се отнася до техния законен и/или траен произход. Тези мерки могат да включват системи за подобряване на проследимостта на дървесината и на горските продукти, търгувани между държавите от Централна Африка и между Централна Африка и страната по споразумението ЕО.

б) въведат система за проверки и наблюдение, която да е независима от веригата за контрол.

2. Страните ще проучат възможностите за подобряване на търговската реализация на пазара на страната по споразумението ЕО на дървесината и горските продукти със законен или траен произход, произхождащи от Централна Африка. Тези мерки могат да включват, inter alia, по-строги изисквания по отношение на обществените доставки, мерки, насочени към повишаване на осведомеността на потребителите, мерки, целящи да насърчат преработката на горски продукти в Централна Африка, както и дейности и инициативи в съдружие с икономическите оператори от частния сектор.

3. Страните се ангажират да разработват недискриминационни политики и/или законодателство в рамките на приложното поле на настоящата глава; те също така се ангажират да гарантират ефективното и недискриминационно провеждане и прилагане на тези политики и/или законодателства, като всичко това се извършва в съответствие с разпоредбите на СТО.

Член 51

Регионална интеграция

1. Страната по споразумението Централна Африка се ангажира да изработи и прилага регионалната рамка, която ще уреди търговския обмен на дървесина и горски продукти с произход от Централна Африка, включително и подходящо законодателство и механизми за сътрудничество, които ще допринесат за гарантиране ефикасността на прилагането и изпълнението.

2. Страната по споразумението Централна Африка ще изготви протоколи и/или насоки за сътрудничество между компетентните власти на Централна Африка, натоварени с прилагането, за да гарантира, че междурегионалният търговски обмен на дървесина и горски продукти от Централна Африка произхожда от законни източници, които могат да бъдат обективно проверени.

Член 52

Укрепване на капацитета и техническа помощ

В съответствие с разпоредбите на член 7 страните се договарят да си сътрудничат, inter alia, в следните области, като:

а) улесняват дейностите по оказване на помощ с оглед укрепване на регионалната интеграция в тази област, и по-конкретно прилагането на Договора за опазване и устойчиво стопанисване на горите в Централна Африка и за създаване на Комисия за горите в Централна Африка (COMIFAC) и Плана за сближаване на равнище подрегиони, и с оглед изграждане на необходимия капацитет за изпълнение на установените в настоящата глава ангажименти;

б) подкрепят обществените и частни инициативи с търговска цел, и по-конкретно по отношение на износа за пазара на страната по споразумението ЕО, насочени към преработка в местни условия на дървесината и горските продукти от Централна Африка, добити от законни източници, които могат да бъдат обективно проверени, и допринасящи за целта за устойчиво развитие.

Член 53

Други споразумения

Без да се засягат разпоредбите на настоящата глава, търговията с дървесина и горски продукти ще бъде уредена по начин, съвместим с Конвенцията по международната търговия със застрашени видове от дивата фауна и флора (CITES), с евентуални доброволни споразумения за партньорство, към които държавите от Централна Африка, подписали настоящото споразумение, биха се присъединили самостоятелно или колективно с Европейската общност в рамките на Плана за действие на Европейския съюз FLEGT (Forest law enforcement, gouvernance and trade — прилагане на законодателството в областта на горите, управление и търговия).

ДЯЛ IV

УСТАНОВЯВАНЕ, ТЪРГОВИЯ С УСЛУГИ И ЕЛЕКТРОННА ТЪРГОВИЯ

Член 54

Рамка

1. Страните отново потвърждават своите съответни ангажименти в рамките на Общото споразумение за търговията с услуги.

2. Страните се ангажират да разширят приложното поле на настоящото споразумение, като договорят разпоредбите, необходими за постепенната, асиметрична и реципрочна либерализация на установяването и търговията с услуги, не по-късно от 1 януари 2009 г.

Член 55

Сътрудничество

Като признават, че укрепването на търговския капацитет може да подпомогне развитието на икономическите дейности, по-специално в сектора на услугите, и да допринесе за укрепването на тяхната регулаторна рамка, страните отново потвърждават своите съответни ангажименти в рамките на Споразумението от Котону, и по-специално съдържащите се в членове 34—39, 41—43, 45 и 74—78.

ДЯЛ V

ПРАВИЛА, СВЪРЗАНИ С ТЪРГОВИЯТА

ГЛАВА 1

Текущи плащания и движение на капитали

Член 56

Продължаване на преговорите в областта на текущите плащания и на движението на капитали

1. Страните признават необходимостта да се гарантира, че трансграничните парични потоци, необходими за либерализацията на търговията с продукти и услуги, както и за инвестициите на една от страните в региона на другата страна, не трябва да бъдат ограничавани или възпрепятствани от никоя от страните. Всяка пречка пред паричните потоци би била в разрез с целите на либерализацията, като се има предвид, че макар и позволени сами по себе си, търговията или инвестициите не биха могли да послужат като основание за плащане или финансиране от чужбина.

2. За постигането на тази цел страните се ангажират да приключат преди 1 януари 2009 г. преговори по поредица от теми, които ще засегнат по-конкретно следните въпроси:

а) либерализация на паричните потоци, свързани с търговията с продукти и услуги, наричани "текущи плащания";

б) либерализация на паричните потоци, свързани с "инвестициите", наричани "движение на капитали, свързани с инвестициите", включително репатриране на инвестициите и печалбите;

в) защитна клауза, позволяваща дерогация в краткосрочен план от свободата на движение на капиталите поради сериозни затруднения, свързани с паричната политика или с платежния баланс;

г) клауза, свързана с постигнатия напредък, предвиждаща либерализация на други видове движение на капитали, различни от тези, свързани с инвестициите.

ГЛАВА 2

Конкуренция

Член 57

Продължаване на преговорите в областта на конкуренцията

1. Страните признават важността на конкуренцията, осъществявана свободно и без нарушаване на техните търговски отношения, и факта, че някои антиконкурентни практики могат да ограничат търговията между страните и по този начин да затруднят постигането на целите на настоящото споразумение.

2. Поради това страните приемат да вземат участие в преговорите по глава в СИП, посветена на конкуренцията, която да включва по-конкретно следните елементи:

а) антиконкурентни практики, които се смятат за несъвместими с правилното действие на настоящото споразумение, доколкото могат да засегнат търговията между страните;

б) разпоредби относно ефикасното прилагане на политиките и правилата за конкуренция и на политиките на регионално равнище в Централна Африка, които регулират идентифицираните в съответствие с параграф 2, буква а) антиконкурентни практики;

в) разпоредби относно техническата помощ от страна на независими експерти, за да се гарантира осъществяването на целите, поставени в настоящата глава, и ефикасното прилагане на политиките на конкуренция на регионално равнище в Централна Африка.

3. Преговорите ще се основават на двуетапен подход, насочен първоначално към прилагане на правилата в контекста на регионалната интеграция в Централна Африка, а впоследствие — след съвместно определен преходен период — и към прилагане на правилата на двустранно равнище.

4. Преговорите по главата за конкуренцията ще приключат преди 1 януари 2009 г.

ГЛАВА 3

Интелектуална собственост

Член 58

Продължаване на преговорите в областта на интелектуалната собственост

1. Страните отново потвърждават своите права и задължения, произтичащи от Споразумението за свързаните с търговията аспекти на правата върху интелектуалната собственост ("ТРИПС"), и признават необходимостта от гарантиране на ефикасна защита на правата на интелектуална, индустриална и търговска собственост и на другите права, попадащи в приложното поле на ТРИПС, на нужното ниво в съответствие с международните стандарти, с цел намаляване на нарушенията в двустранната търговия и на пречките пред обмена.

2. Като се зачитат областите на компетентност, предоставена на Африканската организация по интелектуална собственост (OAPI), страните се ангажират преди 1 януари 2009 г. да приключат преговори по поредица от ангажименти, свързани с правата на интелектуална собственост.

3. Страните също така се договарят да засилят сътрудничеството си в областта на правата на интелектуална собственост. Това сътрудничество трябва да бъде насочено към оказване на подкрепа за изпълнението на ангажиментите на всяка от страните и трябва по-конкретно да обхване следните области:

а) укрепване на инициативите за регионална интеграция в Централна Африка с цел подобряване на регионалния капацитет в областта на регионалните регулаторни възможности и на регионалните закони и правила;

б) предотвратяване на злоупотреби с посочените права от страна на носителите на тези права и на нарушения на посочените права от страна на конкурентите;

в) оказване на подкрепа при изготвянето на националните закони и правила в Централна Африка в областта на защитата и прилагането на правата на интелектуална собственост.

4. Преговорите ще се основават на двуетапен подход, насочен първоначално към прилагане на правилата в контекста на регионалната интеграция в Централна Африка, а впоследствие — след съвместно определен преходен период — и към прилагане на правилата на двустранно равнище.

5. По време на преговорите следва да се вземе предвид различната степен на развитие на държавите от Централна Африка, подписали настоящото споразумение.

ГЛАВА 4

Обществени поръчки

Член 59

Продължаване на преговорите в областта на обществените поръчки

1. Страните съзнават, че прозрачните и конкурентни правила за провеждане на тръжни процедури допринасят за икономическото развитие. Поради това те се договарят да водят преговори за постепенното и взаимно отваряне на техните процедури за обществени поръчки, като същевременно признават различното си равнище на развитие, при условията, определени в параграф 3.

2. За постигането на тази цел страните ще приключат преди 1 януари 2009 г. преговори по поредица от възможни ангажименти във връзка с обществените поръчки, които по-конкретно ще се отнасят до следните аспекти:

а) прозрачни и недискриминационни правила, процедури и принципи, които трябва да се прилагат;

б) списъци с включени продукти, както и прилаганите прагове;

в) ефикасни процедури по оспорване;

г) мерки в подкрепа на капацитета за изпълнение на тези ангажименти, включително използването на предлаганите от информационните технологии възможности.

3. Преговорите ще се основават на двуетапен подход, насочен първоначално към прилагане на правилата в контекста на регионалната интеграция в Централна Африка, а впоследствие — след съвместно определен преходен период — и към прилагане на правилата на двустранно равнище.

4. По време на преговорите страната по споразумението ЕО ще вземе предвид потребностите на държавите от Централна Африка, подписали настоящото споразумение, по отношение на развитието, както и финансовите и търговските им потребности, като това може да намери израз в следните мерки в интерес на специалното и диференцирано третиране:

а) ако е необходимо, подходящи периоди на въвеждане, за да се приведат правителствените мерки по отношение на процедурите за обществени поръчки в съответствие с всяко едно конкретно процедурно задължение;

б) приемане или запазване действието на преходни мерки, като например програми за преференциални цени или мерки за компенсация, в съответствие с график за премахване.

ГЛАВА 5

Устойчиво развитие

Член 60

Продължаване на преговорите в областта на устойчивото развитие

1. Страните съзнават, че устойчивото развитие е глобална цел на СИП. Поради това те се договарят да включат свързаните с устойчивото развитие съображения във всички глави на СИП и да разработят специални глави, обхващащи свързаните с околната среда въпроси, както и социалните въпроси.

2. За постигането на тази цел страните ще приключат преди 1 януари 2009 г. преговори по поредица от възможни ангажименти, свързани с устойчивото развитие, които по-конкретно ще се отнасят до следните аспекти:

а) степен на защита и право на регулиране;

б) регионална интеграция в Централна Африка и използване на международните екологични стандарти и стандартите на Международната организация на труда, и насърчаване на достойния труд;

в) поддържане на степента на защита;

г) процедури по провеждане на консултации и по последващо наблюдение.

3. По време на преговорите страната по споразумението ЕО ще вземе предвид потребностите на държавите от Централна Африка, подписали настоящото споразумение, по отношение на развитието, като това може да намери израз в разпоредби относно сътрудничеството в тази област.

ГЛАВА 6

Защита на личните данни

Член 61

Обща цел

Страните, като признават:

а) общия си интерес да защитават основните права и свободи на физическите лица, и по-конкретно правото им на личен живот, по отношение на обработването на лични данни;

б) значението на прилагането на ефикасни режими за защита на данните с оглед защита на интересите на потребителите, укрепване доверието на инвеститорите и улесняване движението на трансграничните потоци от лични данни;

в) необходимостта събирането и обработването на лични данни да се извършват по прозрачен и справедлив начин при зачитане на правата на лицата, за които се отнасят данните, се договарят да създадат подходящи правни и регулаторни режими, както и необходимия административен капацитет за тяхното прилагане, в това число независими надзорни органи, с цел да се гарантира адекватно ниво на защита на физическите лица при обработването на лични данни, което да съответства на най-високите международни стандарти [4].

Член 62

Определения

За целите на настоящата глава:

а) "лични данни" означава всяка информация, отнасяща се до физическо лице, което е определено или може да бъде определено (лице, за което се отнасят данните);

б) "обработване на лични данни" означава всяко действие или поредица от действия, които могат да се извършват по отношение на личните данни, като събиране, записване, организиране, съхраняване, изменение, възстановяване, консултиране, употреба, разкриване, комбиниране, блокиране, заличаване или унищожаване, както и пренасяне на лични данни извън националните граници;

в) "администратор на лични данни" означава физическо или юридическо лице, орган или всяка друга организация, която определя целите и средствата за обработване на личните данни.

Член 63

Принципи и общи правила

Страните се споразумяват, че правните и регулаторни режими и административният капацитет, които следва да бъдат създадени, трябва най-малко да се основават на следните основни принципи и механизми за контрол на изпълнението:

а) Основни принципи:

i) принцип на ограничаване на предназначението — данните трябва да се обработват за конкретна цел и впоследствие да се използват или предоставят само доколкото това не е несъвместимо с целта на предоставянето. Единствените изключения от този принцип са предвидените в законодателството с оглед защитата на важни обществени интереси в едно демократично общество.

ii) качество на данните и принцип на пропорционалност — данните трябва да бъдат точни и, ако е необходимо, актуализирани. Те трябва да бъдат адекватни, относими и ненадхвърлящи целите, за които биват предоставяни или подлагани на по-нататъшна обработване.

iii) принцип на прозрачност — на лицата трябва да се предостави информация относно целта на обработването и самоличността на администратора на лични данни в третата държава, както и всяка друга информация, позволяваща да се гарантира принципът на справедливост. Единствените изключения от този принцип са предвидените в законодателството с оглед защитата на важни обществени интереси в едно демократично общество.

iv) принцип на сигурност — администраторът на лични данни предприема онези технически и организационни мерки за сигурност, които са подходящи за свързаните с обработването на данни рискове. Всяко лице на подчинение на администратора на лични данни, включително подизпълнител, не може да обработва данните без указание на администратора.

v) права на достъп, коригиране и възражение — лицето, за което се отнасят данните, трябва да има право да поиска копие от всички свързани с него данни, които се обработват, както и право да коригира тези данни, когато се окаже, че те са неточни. В определени ситуации лицето трябва да разполага с възможността да възрази срещу обработването на свързаните с него данни. Единствените изключения от този принцип са предвидените в законодателството с оглед защитата на важни обществени интереси в едно демократично общество.

vi) ограничения за последващ трансфер — по принцип последващ трансфер на лични данни от първоначалния получател на данните е разрешено, само когато и следващият получател (т.е. получателят при последващ трансфер) е длъжен да спазва правила, осигуряващи адекватно ниво на защита.

vii) чувствителни данни — в случай на обработване на данни, разкриващи расов или етнически произход, политически възгледи, религиозни или философски убеждения, членство в синдикални организации, здравословно състояние и сексуален живот, извършени правонарушения, наказателни присъди или мерки за сигурност, трябва да бъдат предвидени допълнителни защитни мерки.

б) Механизми за контрол на изпълнението.

Трябва да се създадат подходящи механизми, които да гарантират постигането на следните цели:

i) гарантиране на добро равнище на спазване на правилата, и по-конкретно като се информират администраторите на лични данни относно техните задължения, както и лицата, за които се отнасят данните, относно техните права и средствата за упражняването им, като се предвидят ефективни и възпиращи санкции и създадат системи за контрол от страна на официални органи, одитори или независими длъжностни лица, отговарящи за защитата на лични данни;

ii) предоставяне на помощ и подпомагане на лицата, за които се отнасят данните, при упражняването на техните права, които те трябва да могат да упражняват бързо и ефективно и без прекомерни разходи посредством, ако е приложимо, адекватен институционален механизъм, позволяващ независимо разглеждане на жалбите;

iii) гарантиране на подходяща компенсация за увредената страна, в случай на неспазване на правилата и, ако е необходимо, предвиждане налагането на санкции и изплащането на обезщетение.

Член 64

Съвместимост с международни ангажименти

1. Страните взаимно се информират чрез Комитета по СИП за многостранните ангажименти и споразумения с трети държави, които те биха могли да поемат, или за всички евентуални обвързващи ги задължения, които биха могли да бъдат от значение за прилагането на настоящата глава, и по-конкретно за всяко споразумение, предвиждащо обработване на лични данни, като събиране, съхранение, достъп до лични данни или трансфер на лични данни на трети страни.

2. Страните могат да поискат консултации за обсъждане на всеки един възникнал въпрос.

Член 65

Сътрудничество

Страните признават важността на сътрудничеството с оглед улесняване на разработването на подходящи законодателни, съдебни и институционални рамки, както и с цел гарантиране на адекватно ниво на защита на личните данни, което е съвместимо с целите и принципите, съдържащи се в настоящата глава.

ДЯЛ VI

ПРЕДОТВРАТЯВАНЕ И УРЕЖДАНЕ НА СПОРОВЕ

ГЛАВА 1

Цел и приложно поле

Член 66

Цел

Целта на настоящия дял е предотвратяване и уреждане на споровете, които биха могли да възникнат между страните, с оглед постигане, в рамките на възможното, на взаимно приемливо решение.

Член 67

Приложно поле

1. Настоящият дял се прилага по отношение на всеки спор, свързан с тълкуването или прилагането на настоящото споразумение, освен ако изрично не е предвидено друго.

2. Независимо от параграф 1, процедурата, предвидена в член 98 от Споразумението от Котону, се прилага в случай на спор във връзка с финансирането на сътрудничеството за развитие, както е определено в Споразумението от Котону.

ГЛАВА 2

Консултации и медиация

Член 68

Консултации

1. Страните полагат усилия за разрешаване на споровете в рамките на настоящото споразумение, като започват добросъвестни консултации с цел постигане на взаимно приемливо решение.

2. Страна, която желае да започне консултации, пристъпва към това, като изпраща на другата страна писмено искане, с копие до Комитета по СИП, в което се посочват спорната мярка и разпоредбите от споразумението, с които смята, че въпросната мярка не е съобразена.

3. Консултациите започват в рамките на 40 дни от датата на подаване на искането. Те се считат за приключени след изтичане на 60 дни от датата на подаване на искането, освен ако двете страни не се договорят да ги продължат. Информацията, обменена по време на консултациите, остава поверителна.

4. При неотложни случаи, по-конкретно тези, които са свързани с малотрайни или сезонни стоки, консултациите започват в рамките на 15 дни от датата на подаване на искането и се считат за приключени след изтичане на 30 дни от датата на подаване на искането.

5. Ако консултациите не са започнати в срока, установен в параграф 3 или параграф 4, или ако консултациите са приключили, без да се стигне до съгласие по взаимно приемливо решение, страната, подала искането за започване на процедурата, може да поиска съставянето на специален арбитражен комитет в съответствие с член 70.

Член 69

Медиация

1. Ако след консултациите страните не достигнат до взаимно приемливо решение, те могат по взаимно съгласие да прибягнат до медиатор. Медиацията ще има за предмет същия въпрос, който е посочен в заявлението за провеждане на консултации, освен ако страните не решат друго.

2. Ако страните по спора не се споразумеят за избор на медиатор в рамките на 15 дни след подаване на искането за медиация, Комитетът по СИП определя медиатор чрез жребий сред посочените в списъка по член 85 лица, които не са граждани на никоя от страните. Изборът се прави в рамките на 20 дни от датата на подаване на искането за медиация, в присъствието на представител на всяка от страните. Медиаторът насрочва среща със страните не по-късно от 30 дни след като е избран. Медиаторът получава представените от всяка страна изложения не по-късно от 15 дни преди срещата и обявява становището си не по-късно от 45 дни след като е избран.

3. В своето становище медиаторът може да отправи препоръки за начина на разрешаване на спора, които да бъдат в съответствие с разпоредбите на настоящото споразумение. Становището на медиатора не е обвързващо.

4. Страните могат да се споразумеят за промяна на сроковете, посочени в параграф 2. Медиаторът също може да реши да промени тези срокове, по искане на някоя от страните или по своя собствена инициатива, в зависимост от конкретните трудности, с които се е сблъскала засегнатата страна, или от сложността на случая.

5. Процедурите по медиация, и по-специално разкритата информация и позициите на страните по време на тези процедури, остават поверителни.

ГЛАВА 3

Процедури по уреждане на спорове

Раздел I

Арбитражна процедура

Член 70

Започване на арбитражна процедура

1. Ако страните не успеят да решат своя спор след провеждане на консултация, както е предвидено в член 68, или, ако е приложимо, след използване на медиация, както е предвидено в член 69, страната, подала искането за започване на процедурата, може да поиска съставянето на специален арбитражен комитет.

2. Искането за съставянето на специален арбитражен комитет се отправя в писмен вид до ответната страна и до Комитета по СИП. В искането си страната, подала искането за започване на процедурата, посочва конкретните мерки, които са предмет на спора, и обяснява причините, поради които тези мерки нарушават разпоредбите на настоящото споразумение.

Член 71

Състав на специалния арбитражен комитет

1. Специалният арбитражен комитет се състои от трима арбитри.

2. В рамките на 10 дни от датата на предаване на искането за съставяне на специален арбитражен комитет, страните провеждат консултации, за да постигнат съгласие относно състава на специалния арбитражен комитет.

3. В случай че страните не успеят да постигнат споразумение за състава на специалния арбитражен комитет в срока, посочен в параграф 2, всяка от страните може да поиска от председателя на Комитета по СИП или от негов представител да избере тримата членове на специалния арбитражен комитет чрез жребий от списъка, изготвен съгласно член 85, като един от тези членове се избира измежду лицата, определени от страната, подала искането за започване на процедурата, втори — измежду лицата, определени от страната ответник, а третият — измежду лицата, определени от двете страни като възможни председатели на заседанията. Ако страните се споразумеят за избора на един или повече от членовете на специалния комитет, последният член или останалите членове се избират по същата процедура.

4. Председателят на Комитета по СИП или неговият представител избира арбитрите в рамките на пет дни от датата на посоченото в параграф 3 искане, направено от едната или другата страна, в присъствието на представител на всяка от страните.

5. Датата на съставяне на специалния арбитражния комитет е датата, на която тримата арбитри се считат за избрани.

Член 72

Междинен доклад на специалния арбитражен комитет

Специалният арбитражен комитет предоставя на страните междинен доклад, съдържащ както описателна част, така и неговите констатации и заключения, като правило не по-късно от 120 дни след съставянето на специалния комитет. Всяка страна може, в рамките на петнадесет дни от предаването на междинния доклад от страна на специалния комитет, да му предостави в писмен вид бележките си по конкретни аспекти на междинния доклад.

Член 73

Решение на специалния арбитражен комитет

1. Специалният арбитражен комитет предоставя своето решение на страните и на Комитета по СИП не по-късно от 150 дни от датата на съставяне на специалния арбитражен комитет. Ако председателят на специалния комитет счете, че този срок не може да бъде спазен, той уведомява за това писмено страните и Комитета по СИП, като уточнява причините за закъснението и датата, на която комитетът предвижда да приключи своята работа. При никакви обстоятелства арбитражното решение не трябва да бъде постановено след изтичане на 180 дни от датата на съставяне на специалния арбитражен комитет.

2. При спешни случаи, включително тези, които са свързани с малотрайни или сезонни стоки, специалният комитет се стреми да се произнесе в рамките на 75 дни от датата на своето съставяне. При никакви обстоятелства той не трябва да се произнесе след изтичане на 90 дни от датата на своето съставяне. В рамките на десет дни от своето съставяне специалният комитет може да се произнесе с предварително решение за това дали смята случая за неотложен.

3. Всяка страна може да поиска от специалния арбитражен комитет да изготви препоръки за начина, по който страната, срещу която е подадена жалбата, би могла да осъществи изпълнението.

Раздел II

Изпълнение

Член 74

Изпълнение на решението на специалния арбитражен комитет

Всяка страна или, ако е приложимо, държавите от Централна Африка, подписали настоящото споразумение, предприемат всички необходими мерки, за да изпълнят решението на специалния комитет, като страните полагат усилия да договорят взаимно приемлив срок за изпълнение на решението.

Член 75

Разумен срок за изпълнение

1. Не по-късно от тридесет дни след като страните бъдат уведомени за решението на специалния комитет, страната, срещу която е подадено искането за започване на процедурата, уведомява страната, подала искането за започване на процедурата, както и Комитета по СИП, за срока, който ще ѝ бъде необходим за изпълнение (наричан по-долу "разумен срок").

2. В случай на несъгласие между страните за това кое представлява разумен срок за изпълнение на решението на специалния комитет, страната по споразумението, подала искането за започване на процедурата, подава, в рамките на 20 дни от уведомлението, направено от страната, срещу която е подадено искането за започване на процедурата, съгласно параграф 1, писмено искане до специалния комитет да определи продължителността на разумния срок. За това искане едновременно се уведомяват другата страна и Комитетът по СИП. Специалният комитет оповестява своето решение на страните и на Комитета по СИП в рамките на 30 дни от подаване на искането.

3. При определяне на продължителността на разумния срок специалният комитет взема предвид времето, от което страната, срещу която е подадено искането за започване на процедурата, или, ако е приложимо, държавите от Централна Африка, подписали настоящото споразумение, нормално би(ха) имала(и) нужда за приемане на законодателни или административни мерки, съпоставими с тези, които страната, срещу която е подадено искането за започване на процедурата, или, ако е приложимо, държавите от Централна Африка, подписали настоящото споразумение, смята(т) за необходими, за да се осигури изпълнението. Специалният комитет може също така да вземе предвид очевидни ограничения в капацитета, които могат да се отразят неблагоприятно на приемането на необходимите мерки от страната, срещу която е подадено искането за започване на процедурата.

4. В случай на невъзможност първоначално съставеният специален комитет или някои от неговите членове да заседават отново, се прилагат процедурите, посочени в член 71. Срокът за постановяване на решението е 45 дни, считано от датата на отправяне на искането, посочено в параграф 2 от настоящия член.

5. Разумният срок може да бъде удължен по взаимно съгласие на страните.

Член 76

Преразглеждане на мерките, предприети за изпълнение на решението на специалния арбитражен комитет

1. Страната, срещу която е подадено искането за започване на процедурата, уведомява другата страна и Комитета по СИП преди изтичане на разумния срок за мерките, които тя е предприела, за да се съобрази с арбитражното решение.

2. В случай на несъгласие между страните относно съвместимостта на мерките, предмет на уведомлението по параграф 1, с разпоредбите на настоящото споразумение, страната, подала искането за започване на процедурата, може да поиска в писмен вид от специалния комитет да се произнесе по въпроса. В искането се уточняват конкретните спорни мерки и се обясняват причините, поради които те са несъвместими с разпоредбите на настоящото споразумение. Специалният комитет съобщава своето решение в рамките на 90 дни от датата на подаване на искането. При неотложни случаи, включително по-конкретно тези, които са свързани с малотрайни или сезонни стоки, специалният комитет съобщава решението си в срок от 45 дни от датата на подаване на искането.

3. В случай че първоначалният специален комитет или някои от неговите членове не са в състояние да заседават отново, се прилагат процедурите, посочени в член 71. Срокът за уведомяване за решението е 105 дни от датата на отправяне на искането, посочено в параграф 2.

Член 77

Временни разпоредби в случай на неизпълнение

1. Ако страната, срещу която е подадено искането за започване на процедурата, не нотифицира преди изтичането на разумния срок мерките, които е предприела, за да се съобрази с решението на специалния арбитражен комитет, или ако той постанови, че мерките, за които е уведомен съгласно член 76, параграф 1, са несъвместими със задълженията на посочената страна по смисъла на разпоредбите на настоящото споразумение, страната, срещу която е подадено искането за започване на процедурата, или, ако е приложимо, засегнатата държава от Централна Африка, подписала настоящото споразумение, трябва да направи предложение за временна компенсация, ако страната, подала искането за започване на процедурата, поиска това. Тази компенсация може да включва или да представлява финансова компенсация. Въпреки това настоящото споразумение по никакъв начин не задължава страната по споразумението, срещу която е подадена жалбата, или, ако е приложимо, засегнатата държава от Централна Африка, подписала настоящото споразумение, да предложи такава финансова компенсация.

2. Ако страните не се договорят за компенсация в рамките на 30 дни от края на разумния срок или от решението на специалния арбитражен комитет по член 76, според което взетите мерки за изпълнение са несъвместими с разпоредбите на настоящото споразумение, страната, подала искането за започване на процедурата, има право да предприеме подходящи мерки, след като уведоми другата страна. Тези мерки могат да бъдат предприети от страната, подала искането за започване на процедурата, или, ако е приложимо, от засегнатата държава от Централна Африка, подписала настоящото споразумение.

3. При предприемането на тези мерки страната, подала искането за започване на процедурата, или, ако е приложимо, засегнатата държава от Централна Африка, подписала настоящото споразумение, се стреми да избере пропорционални на нарушението мерки, които засягат във възможно най-малка степен постигането на целите на настоящото споразумение, и взема предвид отражението им върху икономиката на страната, срещу която е подадено искането за започване на процедурата и върху отделните държави от Централна Африка, подписали настоящото споразумение.

4. Страната по споразумението ЕО проявява необходимата умереност, когато отправя искане за компенсация или предприема подходящи мерки в съответствие с параграфи 1 или 2.

5. Компенсацията или подходящите мерки имат временен характер и се прилагат само докато мярката, за която е установено, че нарушава разпоредбите на настоящото споразумение, не бъде отменена или изменена така, че да бъде в съответствие с посочените разпоредби, или докато страните не постигнат съгласие за уреждане на своя спор.

Член 78

Преглед на мерките за изпълнение, последвали предприемането на подходящи мерки

1. Страната, срещу която е подадено искането за започване на процедурата, уведомява другата страна и Комитета по СИП за мерките, които е предприела, за да се съобрази с решението на специалния арбитражен комитет, и в уведомлението отправя към нея искане за прекратяване на прилагането на подходящи мерки от страната, подала искането за започване на процедурата, или, ако е приложимо, от засегнатата държава от Централна Африка, подписала настоящото споразумение.

2. Ако страните не постигнат споразумение относно съвместимостта на мерки,предмет на уведомлението, с разпоредбите на настоящото споразумение в рамките на 30 дни от датата на представяне на уведомлението, страната, подала искането за започване на процедурата, се обръща с писмено искане